
Α. ΚΕΙΜΕΝΟ                                      

Κείμενο διδαγμένο από το πρωτότυπο 
  Λυσίου υπέρ Μαντιθέου, 19 -21

19 Ὥστε οὐκ ἄξιον ἀπ’ ὄψεως, ὦ βουλή, οὔτε φιλεῖν οὔτε μισεῖν οὐδένα,   ἀλλ’ ἐκ τῶν ἔργων σκοπεῖν∙ πολλοί μέν γάρ μικρόν διαλεγόμενοι καί κοσμίως ἀμπεχόμενοι μεγάλων κακῶν αἴτιοι γεγόνασιν, ἕτεροι δέ τῶν τοιούτων ἀμελοῦντες πολλά κἀγαθά ὑμᾶς εἰσιν εἰργασμένοι.
20Ἤδη δέ τινων ᾐσθόμην, ὦ βουλή, καί διά ταῦτα ἀχθομένων μοι, ὅτι νεώτερος ὤν ἐπεχείρησα λέγειν ἐν τῷ δήμῳ. ἐγώ δέ τό μέν πρῶτον ἠναγκάσθην ὑπέρ τῶν ἐμαυτοῦ πραγμάτων δημηγορῆσαι, ἔπειτα μέντοι και ἐμαυτῷ δοκῶ φιλοτιμότερον διατεθῆναι τοῦ δέοντος, ἅμα μέν τῶν προγόνων ἐνθυμούμενος, ὅτι οὐδέν πέπαυνται τά τῆς πόλεως πράττοντες, 

21ἅμα δέ ὑμᾶς ὁρῶν (τά γάρ ἀληθῆ χρή λέγειν) τούς τοιούτους μόνους ἀξίους νομίζοντας  εἶναι, ὥστε ὁρῶν ὑμᾶς ταύτην τήν γνώμην ἔχοντας τίς οὐκ ἄν ἐπαρθείη πράττειν καί λέγειν ὑπέρ τῆς πόλεως; ἔτι δέ τί ἄν τοῖς τοιούτοις ἄχθοισθε; οὐ γάρ ἕτεροι περί αὐτῶν κριταί εἰσιν, ἀλλ’ ὑμεῖς.

Β. ΑΣΚΗΣΕΙΣ

Β1.Με ποια επιχειρήματα ο Μαντίθεος αιτιολογεί την ενασχόλησή του με τα κοινά , παρά τη νεαρή του ηλικία; Να απαντήσετε σύμφωνα με τα δεδομένα των παραγράφων 20 – 21. Αφού τα αναφέρετε να καταγράψετε και τα ήθη του Μαντιθέου και των κατηγόρων του στις ενότητες αυτές.
Μονάδες 10

Β2. Το απόσπασμα « Ἤδη δέ τινων ... ἀλλ’ ὑμεῖς » αποτελεί τον επίλογο του Ὑπέρ Μαντιθέου λόγου του Λυσία. Σύμφωνα με την εισαγωγή του σχολικού βιβλίου : « Με τον επίλογο συνήθως επιδιώκονται δύο κυρίως σκοποί, η ανάμνηση, που επιτυγχάνεται με μια συντομότατη ανακεφαλαίωση των βασικών θέσεων του λόγου και η παθοποιία που καταλήγει σε προτροπή ή αποτροπή ». Αφού διαβάσετε το απόσπασμα αυτό, να απαντήσετε στο ερώτημα αν ο Λυσίας επιδιώκει ή όχι τους σκοπούς αυτούς στον επίλογό του. Να τεκμηριώσετε την απάντησή σας με αναφορά σε συγκεκριμένα σημεία του αποσπάσματος.
Μονάδες 15

Β3. Ωστόσο δεν γνωρίζω, μέλη της βουλής, ποιός ο λόγος να τα αναφέρω εδώ αυτά. Σας απέδειξα ότι δεν υπήρχε κορμός στο χωράφι, και παρουσίασα μάρτυρες και στοιχεία. Με τη μνήμη στραμμένη σε αυτά, οφείλετε να διατυπώσετε την ετυμηγορία σας για την υπόθεση, και να ζητήσετε να μάθετε από αυτόν για ποιό λόγο, ενώ είχε τη δυνατότητα να με «ξεσκεπάσει» επ᾽ αυτοφώρω, με ενέπλεξε σε μια τέτοια δικαστική περιπέτεια έπειτα από τόσον καιρό,  και γιατί, ενώ δεν παρουσίασε κανένα μάρτυρα, ζητεί να γίνει πιστευτός με τα λεγόμενά του, όταν είχε τη δυνατότητα να αποδείξει την ενοχή μου με τα ίδια τα έργα, και για ποιό λόγο, όταν εγώ παρέδιδα όλους τους δούλους που ισχυρίζεται ότι ήταν παρόντες, εκείνος δεν ήθελε να τους παραλάβει.
Αφού διαβάσετε προσεκτικά τον επίλογο του δικανικού λόγου «Περί τοῦ σηκοῦ απολογία»(§42-43), να τον συγκρίνετε με τον επίλογο του ««Ὑπερ Μαντιθέου» λόγου του Λυσία ως προς τα χαρακτηριστικά που αναφέρονται στην παραπάνω ερώτηση.

Μονάδες 15

Β4.Να χαρακτηρίσετε τις ακόλουθες προτάσεις ως σωστές ή λανθασμένες:
1. Η συστηματική ρητορική γεννήθηκε στην Αθήνα και καλλιεργήθηκε ιδιαίτερα στις Συρακούσες.
2.  Σφοδρή κριτική στη ρητορική άσκησε ο Λυσίας.
3.  Τα ενθυμήματα βρίσκονται στον επίλογο.
4.  Χώρος των συνεδριάσεων της Εκκλησίας του Δήμου ήταν συνήθως η Πνύκα. 
5.  Ο σημαντικότερος ρήτορας συμβουλευτικών λόγων ήταν ο Δημοσθένης. 

Μονάδες 10
B5.ἀχθομένων, διατεθῆναι, ὁρῶν, ἀξίους, πράττειν : Να γράψετε ένα ομόρριζο ουσιαστικό και ένα ομόρριζο επίθετο της αρχαίας ή της νέας ελληνικής για καθεμιά από τις παραπάνω λέξεις (τα ομόρριζα μπορούν να είναι απλά ή σύνθετα ).
Μονάδες 10

